Diari Oficial de la Generalitat Valenciana


Sumari del DOGV 4015, del 06-06-2001 (2001/5322)

ORDRE de 17 de maig de 2001, del conseller de Justícia i Administracions Públiques, per la qual s'estableixen les bases i es convoquen les ajudes a les mancomunitats de la Comunitat Valenciana en l'exercici 2001.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4015

Data del DOGV
:   06-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5322


Data del document
:   17-05-2001

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * associació de municipis
    * administració local
    * suport econòmic
    * ajuda pública

ORDRE de 17 de maig de 2001, del conseller de Justícia i Administracions Públiques, per la qual s'estableixen les bases i es convoquen les ajudes a les mancomunitats de la Comunitat Valenciana en l'exercici 2001. [2001/M5322]
  
La política de la Generalitat Valenciana s'inscriu en la línia de fomentar l'associacionisme municipal, alhora que estimula l'increment de la cooperació i la col·laboració interadministratives.
  
Les mancomunitats, configurades com a fórmules associatives municipals, es perfilen com a instruments idonis per a garantir una millor i més eficaç gestió dels serveis locals.
  
La Generalitat, per tant, en el marc de les actuacions de suport i foment de l'associacionisme municipal, instrumenta una sèrie d'ajudes destinades a millorar la infraestructura i equipament dels ens locals supramunicipals, i també a atendre el finançament de les seues despeses de funcionament, tot incidint en aquest últim aspecte en aquells esdeveniments o actuacions que tracten de divulgar o promocionar els fins de la mancomunitat.
  
Per això, en ús de les facultats que em confereix la Llei 5/1983, de 30 de desembre, del Govern Valencià
  
ORDENE
  
Article 1
  
Convocar les ajudes destinades a les mancomunitats de la Comunitat Valenciana per a l'exercici 2001, amb un import global màxim destinat a aquest programa en 993.080.194 pessetes (682.028,54 euros) per a les despeses de funcionament, finançat a càrrec de la línia de subvenció T1814000, i en 48.889.501 pessetes (307.831,33 euros) per a despeses d'inversió, finançat a càrrec de la línia K72081331, incloses en el programa 125.10 d'Administració Territorial del pressupost de la Generalitat Valenciana per a l'exercici 2001.
  
Article 2
  
Aprovar les bases per les quals es regula la convocatòria de subvencions a les mancomunitats de la Comunitat Valenciana, models de sol·licitud i documents complementaris que s'inclouen com a annexos en aquesta ordre.
  
Disposicions finals
  
Primera
  
Per a l'adequat desenvolupament i l'execució del que disposa aquesta ordre, es faculta el director general d'Administració Territorial per a impartir les instruccions i circulars que calguen per al compliment, aplicació i desenvolupament d'aquesta ordre.
  
Segona
  
Aquesta ordre vigirà l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre que posa fi a la via administrativa es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la publicació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació.
  
D'acord amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 17 de maig de 2001
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX I
  
Bases de la convocatòria
  
Primera. Objectius
  
Aquesta convocatòria té com a objectiu estimular l'associacionisme municipal, com a fórmula eficaç de prestació de serveis als ciutadans, a través del finançament de les despeses de funcionament i d'inversions de capital de les mancomunitats.
  
Segona. Destinataris
  
Seran destinatàries del present programa d'ajudes totes les mancomunitats de la Comunitat Valenciana.
  
Tercera. Actuacions subvencionables
  
Seran subvencionables a través del programa d'ajudes que regula aquesta ordre:
  
1. Les despeses de funcionament de les mancomunitats, les quals engloben les referides al capítol I (despeses de personal) i al capítol II (despeses en béns corrents i serveis) de l'estructura econòmica del pressupost. Igualment, es reservarà un percentatge sobre l'import total de la línia destinada a les despeses de funcionament a subvencionar aquells esdeveniments o actuacions que tinguen com a objecte divulgar o promocionar els fins de la mancomunitat.
  
2. Les inversions destinades a les finalitats tot seguit esmentades i amb el mateix ordre de prelació:
  
a) Adquisició o millora d'elements per a la prestació de serveis.
  
b) Inversions destinades a obres de construcció, adequació, equipament i instal·lació de la seu.
  
Quarta. Formalització de sol·licituds i termini de presentació
  
La sol·licitud haurà de presentar-se en el termini d'un mes des de l'endemà de la publicació de la convocatòria en el Diari Oficial de la Generalitat Valenciana, adreçada a la Direcció General d'Administració Territorial. La instància, el model figura com a annex II d'aquesta ordre, anirà acompanyada de la documentació següent:
  
1. Ajudes per a despeses de funcionament:
  
a) Resum del pressupost de l'exercici corrent, si ha sigut aprovat i, en el cas contrari, del pressupost prorrogat de l'exercici anterior.
  
b) Certificat de l'acord de l'òrgan plenari de la mancomunitat sobre la sol·licitud de l'ajuda econòmica.
  
c) En el supòsit de mancomunitats de recent creació i que no disposen del primer pressupost aprovat, junt amb un escrit explicatiu de la situació especial en la qual es troben, podrà aportar-se un projecte de pressupost, indicatiu de les despeses corrents que prevegen que puguen existir en el primer exercici.
  
d) Memòria descriptiva de les actuacions dutes a terme per la mancomunitat durant l'exercici 2000.
  
e) Per als esdeveniments o actuacions que tinguen per objecte divulgar o promocionar els fins de la mancomunitat, es presentarà la memòria explicativa, el pressupost i el termini d'execució.
  
2. Ajudes per a despeses d'inversió
  
a) Inversió o inversions a executar o executades durant l'exercici 2001.
  
b) Memòria explicativa de la inversió i, si s'escau, termini d'execució.
  
c) Documentació acreditativa de l'import de l'actuació, consistent en el projecte tècnic o memòria valorada del tècnic, en el cas de tractar-se d'una obra, o mitjançant factura proforma o pressupost, en els altres casos.
  
d) Certificat de l'acord del ple de la mancomunitat en el qual s'incloga les dades següents:
  
I. Facultat del president de la mancomunitat per a sol·licitar l'ajuda econòmica per a la inversió que s'haja acordat realitzar, i facultat per a subscriure tots els documents que puguen derivar-se del procediment de concessió.
  
II. Que la inversió s'executa a càrrec del pressupost de 2001. indicant el sistema de finançament obtingut i amb el desglossament de la part finançada per la Mancomunitat i les ajudes rebudes d'altres ens. Per a la inversió a executar, el compromís de la mancomunitat d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera.
  
III. Compromís, en el cas de revocació de l'ajuda, de reintegrar les quantitats que s'hagen percebut en els termes establerts en la Llei d'Hisenda Pública de la Generalitat Valenciana.
  
IV. Compromís de comunicar a la Conselleria de Justícia i Administracions Públiques les ajudes sol·licitades i/o obtingudes per a la mateixa finalitat, de qualsevol altra administració pública.
  
Cinquena. Requisits per a la concessió d'ajudes
  
Per a ser inclòs en aquest programa d'ajudes, a més del que preveu la base anterior, hauran d'acomplir-se els requisits següents:
  
Les mancomunitats hauran de tenir definitivament aprovats els seus estatuts al final del termini de presentació de les sol·licituds.
  
En el cas que se sol·licite l'ajuda econòmica per a la realització d'obres, haurà d'acompanyar-se a la sol·licitud el compromís escrit respecte de l'inici i l'acabament de les obres, el qual haurà de constar en el programa d'actuació d'aquestes en els termes previstos en l'article 47.11.i) del Text Refós de la Llei d'Hisenda Pública de la Generalitat Valenciana.
  
Quan la subvenció finance obres o actuacions que exigisquen un projecte tècnic, segons allò legalment establert, aquest haurà de sotmetre's a l'informe previ de l'oficina de supervisió de projectes de la Conselleria d'Economia, Hisenda i Ocupació, o dels tècnics designats per aquesta i s'ha d'acreditar l'actuació davant de l'oficina gestora de la subvenció regulada en aquesta ordre.
  
Sisena. Criteris per a la concessió
  
1. Per a la distribució de la dotació pressupostària destinada a sufragar les despeses de funcionament, s'hauran de considerar els aspectes següents:
  
a) Recursos pressupostaris.
  
b) Població total mancomunada.
  
c) Solapaments de mancomunitats en un mateix àmbit territorial.
  
d) Ubicació dels municipis de la mancomunitat en zona prioritària de promoció econòmica, d'acord amb el que disposa el Reial Decret 883/1989, de 14 de juliol, pel qual es crea i delimita la Zona de Promoció Econòmica de la Comunitat Valenciana.
  
Per als esdeveniments o actuacions tendents a divulgar o promocionar els fins de la mancomunitat s'hauran de considerar els efectes que aquests puguen representar per al foment dels seus fins.
  
2. Per a la concessió o denegació d'ajudes destinades al finançament d'inversions de capital, i també per a la determinació del percentatge d'aquesta, es tindran en compte els aspectes següents:
  
a) Efectes que l'actuació proposada pot representar per a la consolidació i millora en la prestació de serveis per la mancomunitat.
  
b) Impossibilitat de poder-se beneficiar d'altres línies d'ajuda de la Generalitat Valenciana.
  
c) Recursos pressupostaris existents.
  
d) Viabilitat de l'actuació proposada i la capacitat de gestió de la mancomunitat.
  
3. Per a aquests dos tipus d'ajudes s'aplicarà el criteri de restricció quantitativa amb la finalitat d'evitar desequilibris en la seua distribució. Podrà fixar-se un límit màxim, segons el nombre de sol·licituds presentades, que no podrà ser superat per cap de les ajudes concedides a cada una de les mancomunitats.
  
En el supòsit de les ajudes per a despeses d'inversió, les subvencions concedides no podran superar el 10% de la dotació de la partida pressupostària assignada per a aquesta línia en el programa 125.10 dels Pressuposts de la Generalitat Valenciana per a l'exercici 2001.
  
Setena. Resolució de les sol·licituds
  
1. Per a l'estudi i valoració de les sol·licituds presentades per les mancomunitats es constituirà una comissió avaluadora presidida pel director general d'Administració Territorial i dos vocals designats per aquest. La comissió elaborarà una proposta en relació amb l'aprovació o denegació de les distintes sol·licituds presentades per les mancomunitats, i també sobre els projectes d'inversió seleccionats i l'assignació de quantitats a cadascuna d'aquestes.
  
2. L'òrgan competent per a la resolució dels expedients és el conseller de Justícia i Administracions Públiques. El termini màxim per a resoldre les sol·licituds serà el de tres mesos comptats des de l'últim dia hàbil per a la presentació de la sol·licitud, transcorregut el qual sense que haja recaigut resolució expressa, aquestes s'entendran com a desestimades.
  
Les resolucions, expresses o presumptes, posaran fi a la via administrativa, i seran d'aplicació el règim de recursos establerts en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. L'eficàcia de la concessió de l'ajuda quedarà supeditada al compliment dels termes i condicions de la concessió. La no presentació de la justificació de la despesa en el termini fixat produirà la pèrdua de la subvenció. La resolució de la concessió podrà modificar-se si en el mateix termini fixat per a la justificació s'alteraren les condicions que van determinar la concessió, i també per l'obtenció concurrent d'ajudes atorgades per altres administracions o ens públics o privats, quan superen el cost total de l'actuació a realitzar.
  
Vuitena. Procediment de pagament
  
Pagament total a la justificació del compliment del convingut.
  
Novena. Justificació de la subvenció
  
1. Dins del termini establert a l'efecte, el beneficiari haurà de justificar la realització de la despesa per a l'actuació de la qual va ser concedida l'ajuda, a l'efecte de poder lliurar les quantitats corresponents, i s'haurà de dur a terme de la manera següents:
  
a) En el cas d'ajudes econòmiques concedides per a despeses de funcionament, la justificació de l'aplicació dels fons es presentarà, en tots els casos, davant de l'oficina gestora, Direcció General d'Administració Territorial, la qual proposarà davant de l'autoritat competent la seua aprovació o inconvenient i haurà d'efectuar-se mitjançant l'aportació d'una relació certificada, segons el model expressat en l'annex II d'aquesta ordre. Hauran de presentar-se dues relacions justificatives distintes per al supòsit que se subvencionen esdeveniments o actuacions que tinguen per objecte divulgar o promocionar els fins de la mancomunitat.
  
b) En el cas d'ajudes concedides per a inversions de capital i, segons l'actuació executada, s'aportaran com a justificants de la despesa:
  
I. Quan es tracte de l'execució d'una obra, el certificat corresponent al final de l'obra aprovada pel tècnic i per l'òrgan competent de la mancomunitat, segons el model expressat en l'annex II d'aquesta ordre.
  
II. Si les obres es realitzen pel sistema d'execució directa per administració, els certificats d'obra hauran d'anar acompanyats de la corresponent justificació.
  
III. Quan es tracte d'un altre tipus d'inversió es remetrà l'original o còpia compulsada de la factura i de l'aprovació d'aquesta per l'òrgan competent de la mancomunitat.
  
2. La documentació justificativa de la despesa serà remesa abans de l'1 de novembre de 2001.
  
3. La conselleria es reserva el dret a realitzar les inspeccions tècniques i administratives que es consideren necessàries a fi de conformar la correcta execució de l'actuació subvencionada.
  
Deu . Memòria
  
Després de la justificació de la totalitat de la subvenció de la Conselleria de Justícia i Administracions Públiques, cada una de les mancomunitats beneficiàries presentarà una memòria en la qual s'analitze, estudie i valore l'impacte produït per l'actuació subvencionada, en el termini d'un mes des de la realització d'aquesta.
  
Onze. Revisió d'expedients
  
1. L'incompliment de qualsevol de les condicions establertes en les presents bases o en la resolució de concessió de la subvenció, podrà ser causa de revocació d'aquesta en la forma prevista en la Llei d'Hisenda Pública de la Generalitat Valenciana. En aquest cas es procedirà a la incoació de l'expedient oportú que, amb l'audiència prèvia de la mancomunitat interessada, serà resolt pel conseller de Justícia i Administracions Públiques.
  
2. El falsejament o ocultació de dades i documents, en tant que afecten substancialment a la concessió i lliurament de fons públics, donarà lloc a responsabilitat en l'orde jurisdiccional competent.
  
Dotze.
  
En tot allò no previst en aquesta ordre les mancomunitats beneficiàries se sotmetran al que estableix la Llei d'Hisenda Pública de la Generalitat Valenciana i la Llei de Pressuposts de la Generalitat Valenciana per a l'exercici corresponent.
  
ANNEX II
  
Documents relacionats:
  
- Sol·licitud d'ajudes.
  
- Certificat d'acord plenari.
  
- Resum pressupost aprovat.
  
- Relació justificativa de les despeses de funcionament.
  
- Certificat d'obra.
  
- Aprovació del certificat per l'òrgan competent.